รองนายกฯ ’อนุทิน’ ยืนยันวัคซีนโควิด-19 ฉีดเข็มแรกในประเทศไทยแน่พรุ่งนี้ ประเดิมฉีดกลุ่มบุลลากรทางการแพทย์ก่อน นำโดยปลัดกระทรวงสาธารณสุข
นายอนุทิน ชาญวีรกูล รองนายกรัฐมนตรี และ รัฐมนตรีว่าการกระทรวงสาธารณสุข เปิดเผยว่า ในวันพรุ่งนี้ (28 ก.พ.2564) ที่สถาบันบำราศนราดูร จะจัดการฉีดวัคซีนโควิด-19 เข็มแรกแก่กลุ่มบุคคลากรทางการแพทย์ นำร่องเข็มแรกโดย นพ.เกียรติภูมิ วงศ์รจิต ปลัดกระทรวงสาธารณสุข ในเวลา 7.30 น. โดยมี พล.อ.ประยุทธ์ จันทร์โอชา นายกรัฐมนตรี พร้อมตนเองจะเดินทางไปให้กำลังใจด้วย จากนั้นก็เป็นการฉีดให้กับบุคลากรหน้าด่าน ที่ทำงานควบคุมป้องกันโรค รวมถึงคนที่เกี่ยวข้อง อย่าง อสม.         ส่วนตนเองจะได้รับการฉีดวัคซีนโควิด-19 ด้วยหรือไม่นั้น นายอนุทิน กล่าวว่า ขอให้เป็นดุลยพินิจของแพทย์         อย่างไรก็ตาม หลังให้กำลังใจบุคคลากรการแพทย์พรุ่งนี้ ตนเองจะเดินทางไปที่ จ.สมุทรสาคร เพื่อดูความพร้อมในพื้นที่สำหรับการฉีดวัคซีนแก่ประชาชนกลุ่มเป้าหมายในพื้นที่        ส่วนกรณีมีการเลื่อนกำหนดการฉีดวัคซีน แก่นายกรัฐมนตรีนั้น เป็นดุลยพินิจของแพทย์ และต้องการรอผลการตรวจรับรองวัคซีนโควิด ของบริษัท แอสตราเซเนกา จากกรมวิทยาศาสตร์การแพทย์ก่อน เนื่องจากทางบริษัทยังไม่ได้ยื่นเอกสารหรือตัวอย่างนำส่งให้ตรวจ และเนื่องจากวัคซีนแต่ละชนิดมีเงื่อนไขที่แตกต่างกัน โดยวัคซีนซิโนแวก จะฉีดให้กับคนที่มีอายุระหว่าง 18-59 ปี ส่วนวัคซีน แอสตราเซเนกา จะฉีดให้กับคนอายุ 60 ปีขึ้นไป ดังนั้นไม่ใช่เรื่องใครฉีดก่อนฉีดหลัง การฉีดต้องคำนึงถึงความปลอดภัย จึงต้องให้แพทย์เป็นคนตัดสินใจ อย่างไรก็ตาม หลังการรับวัคซีนในกลุ่มบุคลากรทางการแพทย์เกิดขึ้น เชื่อว่าผลลัพธ์ของวัคซีนจะเป็นคำตอบ และหลังการฉีดยังต้องรอดูผลด้วย